Johann Botha-moord: Polisie maak deurbraakJohann Botha. Foto: Maroela Media Drie mense is Woensdagoggend in hegtenis geneem ná die moord op die televisie-en-radio-aanbieder, Johann Botha (53), en sy vriend, die eienaar van ŉ Johannesburgse eet-en-kuierplek. Kapt. Richard Munyai, woordvoerder van die polisie, het aan Maroela Media gesê die verdagtes is Dinsdagaand vir ondervraging ingeneem voor hulle Woensdagoggend in hegtenis geneem is. Die verdagtes, twee mans (27 en 32) en ŉ vrou (19), is steeds in aanhouding en is nog nie aangekla nie. Die vrou is in KwaZulu-Natal vasgetrek en die mans in Malvern, Johannesburg. Botha en sy goeie vriend, Werner “Swazi” Perchtold (76), die eienaar van Zebra Inn-restaurant in Jeppestown, Johannesburg, het verlede Woensdagaand in die restaurant gekuier waar hulle doodgeskiet is. Die restaurant was een van Botha se gunsteling-kuierplekke. Hy en Swazi het sowat ŉ jaar gelede ŉ skaakklub in die Zebra Inn begin en mense uit alle agtergronde byeengebring om Dinsdagaande skaak te speel. Vier verdagtes, drie mans en ŉ vrou, het omstreeks 19:20 by die restaurant ingestap en iets bestel om te drink. ŉ Ruk later het van die verdagtes vuurwapens uitgepluk en Botha en Swazi voor omstanders koelbloedig doodgeskiet. Die rowers het met ŉ onbekende bedrag geld en twee vuurwapens van die toneel gevlug. Die Jeppestown-polisie ondersoek twee sake van moord en een van sakeroof. Botha, ŉ bekende in bewaringskringe en die voormalige uitvoerende regisseur van die natuurprogram 50/50, was sedert begin vanjaar die aanbieder van Pretoria FM se Sondagaandprogram Nagmusiek. Botha se gedenkdiens vind Donderdag om 14:00 vanuit die Nederduitsch Hervormde Kerk van Afrika in Centurion plaas. Die verdagtes sal binnekort voor die hof verskyn.